Diaspididae

Panserskjoldlus (Diaspididae) er en familie med plantelus som hører til gruppen skjoldlus, Coccoidea. De er insekter med sugende munndeler og hører til i den store gruppen nebbmunner. Med over 2400 kjente arter er de den artsrikeste av skjoldlus-familiene.

 Utseende 
Små skjoldlus, sett ovenfra runde til kommaformet, hvelvede. Kroppen er dekket av et hardt, gjerne brunlig skall av voks.
De voksne lusene har restene av tidligere larvehuder sittende fast i skallet som en mørk flekk, midt på hos de runde artene og i forenden hos de avlange.
De voksne hunnene er svært reduserte, beina mangler helt og antennene er reduserte til et par små knopper. Hos hunnen har bare det første nymfestadiet bein. Hos denne gruppen danner også hannene skjold, men de er mindre og smalere enn hunnenes.

 Levevis 
Diaspididae lever for det meste på busker og trær, med en del arter på gress, men ganske få på urter. Familien er funnet på hele 180 ulike plantefamilier. Den plantefamilien som har flest registrerte arter er erteblomstfamilien (Fabaceae, 230 registrerte arter), men alle de følgende familiene er verter for 100 eller flere arter: gressfamilien (Poaceae), vortemelkfamilien (Euphorbiaceae), myrtefamilien (Myrtaceae), rosefamilien (Rosaceae), morbærfamilien (Moraceae), oljetrefamilien (Oleaceae), palmefamilien (Arecaceae), rutefamilien (Rutaceae), laurbærfamilien (Lauraceae) og furufamilien (Pinaceae).
Hunnene utvikler seg gjennom tre stadier, hannene gjennom fem. Eggene legges under hunnens skjold og de nyklekte nymfene kryper ut gjennom en slisse i bakenden. De har fra én til seks eller flere generasjoner per år, og kan overvintre i de fleste stadier.

 Økonomisk betydning 
Mange av disse artene er skadedyr på ulike kulturplanter. San José-skjoldlusen (Diaspidiotus perniciosus), som er registrert fra over 700 ulike plantearter, er et alvorlig skadedyr særlig på frukttrær i varme klima. Den har foreløpig ikke etablert seg i Norge, men blir av og til funnet på importert frukt. Pileskjoldlusen (Chionaspis salicis) kan også angripe en rekke ulike busker og trær. Den har av og til masseforekomster på blåbær, der den tapper plantene for kraft og fører til at bærene faller av før de modner. Kommaskjoldlusen (Lepidosaphes ulmi) kan også opptre som et brysomt skadedyr, blant annet på epler.

 Utbredelse 
Familien forekommer i alle økosoner.

 Systematisk inndeling / norske arter 
Slekter med over 20 kjente arter, eller som har arter i Norge, er tatt med her.

 ordenen Nebbmunner, Hemiptera
 underordenen Plantelus, Sternorrhyncha
 overfamilien Skjoldlus, Coccoidea
 familien Panserskjoldlus, Diaspididae
 Aspidiotini
 slekten Aonidia Targioni Tozzetti, 1898 – 42 arter
 slekten Aonidiella Berlese & Leonardi, 1895 – 32 arter
 slekten Aspidiotus Bouché, 1833 – 82 arter- I Norge:
 palmeskjoldlus, Aspidiotus nerii (Bouché, 1833)
 slekten Chrysomphalus Ashmead, 1880 – 17 arter. I Norge:
 Chrysomphalus aonidum (Linnaeus, 1758)
 Chrysomphalus dictyospermi (Morgan, 1889)
 slekten Diaspidiotus Berlese, 1896 – 90 arter, inkludert:
 San José-skjoldlus, Diaspidiotus perniciosus (Comstock)
 slekten Dynaspidiotus Thiem & Garrick, 1934 – 24 arter. I Norge:
 Dynaspidiotus abietis (Schrank, 1776)
 Dynaspidiotus britannicus (Newstead, 1898)
 slekten Furcaspis Lindinger, 1908 – 28 arter
 slekten Hemiberlesia Cockerell, 1897 – 36 arter. I Norge:
 Hemiberlesia rapae (Comstock, 1881)
 slekten Lindingaspis MacGillivray, 1921 – 24 arter
 slekten Melanaspis Cockerell, 1897 – 63 arter
 slekten Selenaspidus Cockerell, 1893 – 29 arter
 Diaspidini
 slekten Aulacaspis Cockerell, 1893 – 91 arter. I Norge:
 roseskjoldlus, Aulacaspis rosae (Bouché, 1834)
 slekten Chionaspis Signoret, 1869 – 77 arter. I Norge:
 pileskjoldlus, Chionaspis salicis (Linnaeus, 1758)
 slekten Diaspis Costa, 1828 – 58 arter
 slekten Duplachionaspis MacGillivray, 1921 – 35 arter
 slekten Fiorinia Targioni Tozzetti, 1868 – 66 arter
 slekten Kuwanaspis MacGillivray, 1921 – 20 arter
 slekten Lepidosaphes Shimer, 1898 – 167 arter. I Norge:
 Lepidosaphes newsteadi (Šulc, 1895)
 kommaskjoldlus, Lepidosaphes ulmi (Linnaeus, 1758)
 slekten Pinnaspis Cockerell, 1892  – 45 arter. I Norge:
 bregneskjoldlus, Pinnaspis aspidistrae (Signoret, 1869)
 slekten Pseudaulacaspis MacGillivray, 1921 – 66 arter. I Norge:
 Pseudaulacaspis pentagoni (Targioni Tozzetti, 1885)
 slekten Pseudoparlatoria Cockerell, 1892 – 32 arter
 Leucaspidini
 slekten Leucaspis Signoret, 1869 – 31 arter. I Norge:
 Leucapsis loewi (Colvée, 1882)
 furuskjoldlus, Leucaspis pini (Hartig, 1839)
 Odonaspidini
 slekten Odonaspis Leonardi, 1897 – 30 arter
 Parlatoriini
 slekten Parlatoria Targioni Tozzetti, 1868 – 68 arter

 Kilder 
 Liste over alle beskrevne arter
 Diaspididae på ScaleWeb
 Fauna Europaea, utbredelsesdatabase over europeiske dyr 
 Fjelddalen, J. (1996) Skjoldlus (Coccinea, Hom.) i Norge. Insekt-Nytt 21 (3): 4-25. 
 Bildegalleri over nordamerikanske arter
 Eksterne lenker 


Kategori:Skjoldlus